Leta 1988 je Vlado Kreslin skupaj z zasedbo Martin Krpan posnel pesem *Nocoj bomo mi prižgali dan*. Pesem je takrat napovedovala nov čas, v katerega smo pred tridesetimi leti vlagali veliko upanj – upanj o demokratičnem svetu in boljšem jutri. Letos januarja smo skupaj z Vladom Kreslinom, ki je nekdanji študent Filozofske fakultete, splezali na streho fakultete, na kateri smo za informativne dneve posneli prenovljeno različico omenjene pesmi in jo opremili s sporočilom: »Humanistika prižiga luč novemu dnevu.**«**

Video, ki je nastal, je doživel pozitiven odziv, a vendarle tudi nekaj mnenj, da smo se kot fakulteta s tovrstno kritiko sodobne družbe zapletli v dnevno politiko in da bi morali biti do nje nevtralni.

Spomladi smo na oglasnem prostoru pred fakulteto objavili pesem Borisa A. Novaka, ki jo je posvetil svojim študentkam in študentom, ko so se ti javno zavzeli zanj zaradi napadov, ki jih je doživel na petkovih kolesarskih protestih v Ljubljani, ko je kot državljan izražal svoje mnenje. Pozneje smo na plakatu pred fakulteto objavili tudi njegovo pesem *Svoboda je glagol*, ki še vedno visi. Na ta način smo se s poezijo, ki smo jo postavili v javni prostor, na ulico, pridružili glasovom kritične javnosti, ki opozarja na nedopustne kršitve človekovih pravic, nepotrebne zamejitve naših temeljnih svoboščin, ki se izvajajo v imenu reševanja epidemiološke krize in posledično poglabljajo neenakosti v družbi.

Tudi tokrat so nekateri menili, da bi morali do izražanja svobode govora na petkovih protestih zavzeti nevtralno, objektivno in raje nekoliko distancirano pozicijo.

Ko se je zgodil cunami po slovenskih muzejih, je Oddelek za etnologijo in kulturno antropologijo organiziral okroglo mizo o kritični vlogi muzejev v sodobni družbi. Nekateri so spet izražali pomisleke.

Enako se je zgodilo, ko smo pred tedni v razstavnem prostoru v t. i. Petem štuku otvorili fotografsko-dokumentarno razstavo *Ulice so naše* fotografa Janeza Zalaznika. Posnel jih je na petkovih protivladnih protestih. Tudi tokrat se je pojavil dvom, ali je primerno, da te fotografije, ki – kot je bilo zapisano v spremni besedi – pričajo o stopnji svobode v državi in bi nas morale napotiti k reakciji, razstavimo na fakulteti, ki je vendarle izobraževalna institucija in bi morala gojiti objektivno znanost.

Ampak ... nič ni bolj skladnega z razsvetljenskim projektom, iz katerega izhajamo, kot kritična drža do sleherne oblasti in neposredno razgaljanje praks, ki razkrajajo temelje demokracije.

Vedno, ko se v akademskem svetu odzovemo na dnevnopolitično dogajanje, je moč občutiti nekaj nelagodja, češ da se vtikamo v politiko ... ampak tega nelagodja nisem nikoli razumel.

Znanstveno delovanje ne more biti nekaj, kar je odtrgano od vsakdanjega življenja, zaprto v slonokoščene stolpe akademskih institucij. Če je najbolj splošen namen znanosti dobrobit človeka in demokratični napredek, potem s svojim znanjem, analizami, razumevanjem, s kritičnim mišljenjem ne moremo in ne smemo biti nema priča razgradnji človekovih pravic, ki so v temelju naše ustave. Ne smemo biti tiho, naša naloga je biti slaba vest sleherne politike in družbe kot take, če ta drvi v totalitarizme.

Zato tudi za trenutek nisem dvomil o tem, da razstava Aleša Žiberne *Ali je moja pesem nevarna?*, ki jo odpiramo danes, sodi na Filozofsko fakulteto. Odgovor je vsekakor pritrdilen, saj naš slogan, da smo središče kritičnega mišljenja, ni le leporečje, pač pa dejstvo, ki ga je treba tudi materializirati.

Najlepše se zahvaljujem kolegu Rajku Muršiču za pobudo in organizacijo razstave in hvala vsem, ki na ustvarjalne načine držite kritično ogledalo samozadostnosti in samovšečnosti tistih, ki so na pozicijah moči.